Tina op verlof - oor stres?
• Nuus • Tina op verlof - oor stres?
Tina Joemat-Pettersson, Minister van Landbou, Bosbou en Visserye. Foto: NICO VAN BURICK.
Beweringe doen die ronde dat Minister Tina Joemat-Pettersson weens stres vir 'n maand siekverlof het.
"Sy is deur haar dokter vir brongitis afgeboek en herstel tuis tot sy gesond genoeg is om terug te gaan werk toe." Dít is die reaksie van me. Palesa Mokomele, woordvoerder vir me. Tina Joemat-Pettersson, Minister van Landbou, Bosbou en Visserye, op 'n verklaring van die Demokratiese Alliansie (DA) dat die Minister 'n maand "stresverlof" geneem het.
Luidens 'n verklaring sê me. Annette Steyn, verteenwoordiger vir die DA, hulle meen dat die Minister se siekverlof moet uitloop op 'n eerbare bedanking. Sy het verwys na verskeie personeelskuiwe en skorsings in die Departement, wat die party bekommer. Verder meen die party die Minister is nie geskik vir die pos nie, en dat sy die Departement die afgelope drie jaar stelselmatig afgebreek het.
Skorsings van personeelDie jongste stappe wat die Minister geneem het ten opsigte van skorsings, is om mnr. Selby Bokaba, mediawoordvoerder, te skors weens beweerde oortredings van die Departement se tugkodes en -regulasies. Haar private sekretaresse is glo ook in die pad gesteek.
Die DA verwys na die skorsing van mnr. Langa Zita, direkteur-generaal, wat moontlik deur 'n goue handdruk gevolg kan word. Die party het ook vrae oor die skorsing van me. Sue Middleton, waarnemende adjunkdirekteur-generaal, wat volgens die party vir "geen rede nie" geskors is. Steyn sê die Minister sê Middleton het 'n tugverhoor gehad weens beweerde finansiële wanbestuur. "Maar daar was geen so 'n verhoor vir haar nie. Sy is terug by die werk, maar nie in haar oorspronklike posisie nie."
Mokomele sê Bokaba se skorsing is in ooreenstemming met die Departement se tugkodes en -regulasies, en dat tugprosesse deur die Departement, en nie die Ministerie nie, gedoen word. Sy sê verder 'n ondersoek het Middelton aan finansiële wanbestuur skuldig bevind. Steyn sê sy het vrae aan die Parlement gestuur aangaande die stand van vakante bestuursposte in die Departement, en dat dié kwessie bygevoeg sal word tot die ondersoek wat die Openbare Beskermer tans doen oor die Minister se bestuur van haar Departement. Kommentaar Slegs in Afrikaans